## El Consell aprova prorrogar els convenis amb cinc entitats professionals per a facilitar la tramitació telemàtica de documents tributaris

*** Amb esta mesura es pretén fer més senzill el compliment de les obligacions formals de les persones contribuents
* Els convenis permetran agilitzar els tràmits relacionats amb els impostos sobre transmissions patrimonials i actes jurídics documentats i sobre successions i donacions**

El Consell ha aprovat convenis de col·laboració entre la Conselleria d’Hisenda i Economia i l’Associació Espanyola d’Assessors Fiscals i Gestors Tributaris (ASEFIGET), l’Associació Espanyola d’Assessories i Consultories d’Empreses, l’Associació Europea d’Assessors d’Empresa (AEDAE), l’Associació d’Assessors Excel·lents Fiscals i Laborals (ASOCIAE) i el Col·legi Oficial de Graduats Socials d’Alacant per a facilitar la presentació i tramitació telemàtica de documents amb transcendència tributària davant de l’Agència Tributària Valenciana.

Gràcies a estos acords es facilitarà la presentació telemàtica de documents, a través de la plataforma de tramitació electrònica de la Generalitat (Istec), a fi de simplificar als ciutadans el compliment de les seues obligacions davant de l’Agència Tributària Valenciana.

Estos convenis, que es prorroguen quatre anys més, permetran agilitzar els tràmits relacionats amb l’autoliquidació de compravenda de vehicles usats i de l’impost sobre transmissions patrimonials i actes jurídics documentats, així com de l’impost sobre successions i donacions, entre d’altres.

Esta col·laboració evitarà en gran manera desplaçaments de la ciutadania a les oficines públiques, ja que, en lloc d’això, es faran intercanvis de dades entre sistemes d’informació que, a més, compliran els requisits establits i comptaran amb totes les garanties jurídiques i tècniques.

Amb esta mesura es pretén fer més senzill el compliment de les obligacions formals de les persones contribuents, amb la pretensió d’alleugerir la pressió fiscal indirecta que es derive d’estes.

**Funcionament**

En virtut d’estos acords, l’Agència Tributària Valenciana autoritza les persones col·legiades i els membres d’estes associacions a presentar, per via telemàtica, en representació de terceres persones, i a través del Sistema d’Ajuda a la Recepció d’Autoliquidacions (SAR@) o de la plataforma de tramitació electrònica de la Generalitat, les declaracions, autoliquidacions, comunicacions i altres documents tributaris.

Així mateix, s’articulen els mecanismes necessaris per a la presentació i l’ingrés de declaracions i autoliquidacions en forma agregada o per lots i s’establixen mecanismes específics de custòdia i remissió de la documentació.

S’afavorix d’esta manera que la col·laboració amb els col·lectius de grans presentadors davant de l’Agència Tributària Valenciana es desenrotlle a través de vies permanents i estables i amb unes pautes normalitzades i sistematitzades.

Fecha: 05/09/2025